Title: ประกาศสำนักงานคณะกรรมการกำกับหลักทรัพย์ และตลาดหลักทรัพย์ เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคล

ประกาศสำนักงานคณะกรรมการกำกับหลักทรัพย์

ประกาศสำนักงานคณะกรรมการกำกับหลักทรัพย์
และตลาดหลักทรัพย์
เรื่อง
การดำเนินการตามพระราชบัญญัติข้อมูลข่าวสารของราชการ
พ.ศ.
๒๕๔๐ เกี่ยวกับข้อมูลข่าวสารส่วนบุคคล[๑]

เพื่อให้เป็นไปตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ที่บัญญัติให้หน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคลโดยจัดให้มีการพิมพ์ในราชกิจจานุเบกษา
และตรวจสอบแก้ไขให้ถูกต้องอยู่เสมอ

สำนักงานคณะกรรมการกำกับหลักทรัพย์และตลาดหลักทรัพย์ได้จัดระบบข้อมูลข่าวสารส่วนบุคคลตามพระราชบัญญัติข้อมูลข่าวสารของราชการ
พ.ศ. ๒๕๔๐ ไว้ดังนี้

ข้อ ๑  ประเภทของบุคคลที่มีการเก็บข้อมูลไว้
(๑)
บุคคลซึ่งปฏิบัติงานภายในสำนักงานหรือประสงค์จะปฏิบัติงานกับสำนักงาน
(ก) พนักงาน
(ข) ลูกจ้างประจำ
(ค) ลูกจ้างชั่วคราว
(ง)
บุคคลภายนอกที่แสดงความจำนงเข้าปฏิบัติงานในสำนักงาน
(๒) บุคคลภายนอก
(ก) ผู้บริหารของบริษัทหลักทรัพย์
(ข)
ผู้ถือหุ้นรายใหญ่ของบริษัทหลักทรัพย์หรือกรรมการของบริษัทที่เป็นผู้ถือหุ้นรายใหญ่ของบริษัทหลักทรัพย์
(ค) ผู้จัดการกองทุนรวม
(ง) ผู้จัดการกองทุนส่วนบุคคล
(จ) ผู้ให้คำแนะนำ
(ฉ) ตัวแทนที่ปรึกษาการลงทุน
(ช) เจ้าหน้าที่การตลาด
(ซ)
ผู้ทำหน้าที่ขายหรือรับซื้อหน่วยลงทุนหรือตัวแทนสนับสนุน
(ฌ)
ผู้ทำหน้าที่ชักชวนลูกค้าหรือวางแผนการลงทุนหรือตัวแทนด้านการตลาดกองทุนส่วนบุคคล
(ญ) ผู้สอบบัญชี
(ฎ) บุคลากรของที่ปรึกษาทางการเงิน
ซึ่งประกอบด้วย กรรมการ ผู้จัดการ ผู้บริหารในสายงานที่ปรึกษาทางการเงิน
และผู้ควบคุมการปฏิบัติงานในสายงานที่ปรึกษาทางการเงิน
(ฏ) บุคลากรของผู้ประเมินมูลค่าทรัพย์สิน
ซึ่งประกอบด้วย กรรมการ ผู้จัดการ ผู้บริหารในสายงานประเมินมูลค่าทรัพย์สิน
และผู้ประเมินหลัก
(ฐ) บุคลากรของสถาบันจัดอันดับความน่าเชื่อถือ
ซึ่งประกอบด้วย กรรมการ ผู้จัดการ ผู้บริหารในสายงานจัดอันดับความน่าเชื่อถือ
และผู้พิจารณาการจัดอันดับความน่าเชื่อถือ
(ฑ)
ผู้บริหารและผู้มีอำนาจควบคุมของบริษัทที่ออกหลักทรัพย์
(ฒ) ผู้ร้องเรียนหรือผู้ให้ถ้อยคำ
(ณ)
ผู้ที่ปฏิบัติฝ่าฝืนกฎหมายว่าด้วยหลักทรัพย์และตลาดหลักทรัพย์

ข้อ ๒  ประเภทของระบบข้อมูลข่าวสารส่วนบุคคล
(๑) แฟ้มประวัติ
(๒) ระบบฐานข้อมูลคอมพิวเตอร์

ข้อ ๓  ลักษณะการใช้ข้อมูลตามปกติ
(๑) กรณีเป็นบุคคลตามข้อ ๑ (๑)
ใช้ในการบริหารงานบุคคลของสำนักงาน
(๒) กรณีเป็นบุคคลตามข้อ ๑ (๒)
ใช้ประกอบการสั่งการทางปกครอง เนื่องจากมีคำขออนุญาต คำขอรับความเห็นชอบ
คำขอขึ้นทะเบียน หรือการสอบสวน

ข้อ ๔ 
วิธีการขอตรวจดูข้อมูลข่าวสารของเจ้าของข้อมูล
เจ้าของข้อมูลขอตรวจดูข้อมูลส่วนบุคคลที่เกี่ยวกับตนได้
โดยมีคำขอเป็นหนังสือต่อสำนักงานคณะกรรมการกำกับหลักทรัพย์และตลาดหลักทรัพย์

ข้อ ๕  วิธีการขอให้แก้ไขเปลี่ยนแปลงข้อมูล
หากข้อมูลมีการเปลี่ยนแปลง
เจ้าของข้อมูลสามารถยื่นคำขอเป็นหนังสือหรือตามแบบฟอร์มที่กำหนด แล้วแต่กรณี
พร้อมยื่นสำเนาหลักฐานของข้อมูลที่ต้องการแก้ไข (ถ้ามี)
ต่อสำนักงานคณะกรรมการกำกับหลักทรัพย์และตลาดหลักทรัพย์

ข้อ ๖  แหล่งที่มาของข้อมูล
(๑) เจ้าของข้อมูล
(๒)
สำนักงานคณะกรรมการกำกับหลักทรัพย์และตลาดหลักทรัพย์
(๓) หน่วยงานของรัฐ
(๔)
แหล่งข้อมูลอื่นที่ได้ตรวจสอบแล้วและเห็นว่าเชื่อถือได้

ประกาศ
ณ วันที่ ๒๖ สิงหาคม พ.ศ. ๒๕๔๖
ประสาร  ไตรรัตน์วรกุล
เลขาธิการ
สำนักงานคณะกรรมการกำกับหลักทรัพย์
และตลาดหลักทรัพย์

วัชศักดิ์/พิมพ์
๒๐
ตุลาคม ๒๕๕๑

[๑]
ราชกิจจานุเบกษา เล่ม ๑๒๐/ตอนพิเศษ ๑๐๐ ง/หน้า ๓๓/๓ กันยายน ๒๕๔๖